Oct 26,2018
ఉద్యోగులకు గిఫ్ట్‌గా కార్లు, ఫ్లాట్లు!
సూరత్‌: దీపావళి నేపథ్యంలో సూరత్‌కు చెందిన వజ్రాల వ్యాపారి, హరికృష్ణా డైమండ్స్‌ ఎక్స్‌పోర్ట్స్‌ అధినేత సావ్జి దోలకియా తమ సంస్థ ఉద్యోగుల పట్ల మరోమారు తన ఉదారతను చాటుకున్నారు. తాజాగా దీపావళి పండుగ సమీపిస్తున్న వేళ సుమారు 5 వేల మంది ఉద్యోగులకు బోనస్‌ ప్రకటించారు. వారిలో 1600 మంది డైమండ్‌ పాలిష్‌ నిపుణులను ఎంపిక చేసి కార్లు, ఫిక్స్‌డ్‌ డిపాజిట్లు, ఫ్లాట్లు బహుమతిగా ఇచ్చారు. అంతేకాదు ఈ మూడింటిలో ఏది కావాలో నిర్ణయించుకునే అవకాశం కూడా వారికే ఇవ్వడం విశేషం. ఇలా వారి కోరిక మేరకే 600 మందికి కార్లను, మిగతా వారి పేరిట ఫిక్స్‌డ్‌ డిపాజిట్లు, ఫ్లాట్లను సావ్జీ దోలకియా అందజేశారు. ఈ జాబితాలో ఉన్న ఇద్దరు మహిళా ఉద్యోగులకు ప్రధాని నరేంద్ర మోదీ చేతుల మీదుగా గురువారం కార్ల తాళాలను అందజేయింపజేశారు. ఇటీవల తన కంపెనీలో 25 ఏళ్లు పూర్తి చేసుకున్న ముగ్గురు ఉద్యోగులకు రూ. 3 కోట్ల విలువైన బెంజ్‌ కార్లు బహుమతిగా దోలకియా అందజేసి వారి శ్రమకు తగిన గుర్తింపునిచ్చారు. 1977లో కేవలం రూ.12.5 బస్సు టిక్కెట్‌ పైసలతో సూరత్‌ చేరుకున్న దోలకియా.. అంచెలంచెలుగా ఎదిగి వజ్రాల వ్యాపారిగా ప్రస్తుతం రూ.6000 కోట్ల టర్నోవర్‌ సాధించారు. అయినా తన మూలాలను మర్చిపోకుండా, కేవలం లాభాల కోసమే వెంపర్లాడకుండా.. ఉద్యోగుల బాగోగుల గురించి కూడా ఆలోచిస్తున్న సావ్జీ దోలకియా ప్రతి ఏడాది వారికి లాభాల్లో కొంత బహుమతుల రూపంలో అందజేస్తున్నారు.
మీ స్నేహితులకు రికమెండ్ చెయ్యండి